
Автоматаар үүсгэсэн тайлбар]

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

ИЛЧ

	 

	Улайран тоосрох огторгуйн уудмаас хаврын шар наран илч гэрлээ их талын дээгүүр цацраана. Нарны илч ивээлийг хүртэн мансуурсан элчилгүй тал нойрмоглон нозоорсон мэт униарын дунд умбана. Ухаа гүвээг дамнасан илбийн цэнхэр зэрэглээ жирвэлзэж, түмэн дүрс өнгөөр хувилах нь нарны цацрал эх газарт буунгаа хөрсөн энгээр намилзан намирах хөшиг тор нэхэн татав уу гэлтэй. Үүнээс үүдэн тэнгэр газрын зааг залгаа арилсан агаад өнгө гадар нь бие биедээ уусан шингэсэн мэт санагдана. Тэнгэр дэлхийнхээ аясаар сэтгэл уужран хөл жийн суугаа Түндэвийн нүднээ ухаа гүвээг бүчин налайсан хонин сүрэг нь униарын урсгалд автах аятай хөвөлзөн дайвалзах мэт харагдана. Түндэв зэрэглээ униарын хувилан хувьсахыг ажиглаж:

	 

	«Тээр тэнд тэмээ шиг

	Түүнээс наагуур ямаа шиг

	Бөжин туулайн бөгөө шиг

	Бөгтөр чонын цогио шиг»

	 

	гэж оньсогод зэрэглээг онож дүрсэлсэн байдаг сан гэж бодож сууна. Дээл гутлын дулаан, дэлгэр улирлын халуунд нозоорсноос Түндэв агшин зуур дугхийснээ хонь хурга майлан шуугих их чимээгээр цочин сэрэв. Огло харайн босож хартал гүвээний цаанаас үй олон хонь газрын үндэс хөдөлгөн ирж сүргийнх нь дээрээс нөмөрч байлаа. Түндэвийг гүйн гүйсээр очихын зуурт хонь хурга хэдийнээ нийлэн амжжээ. Сүргийн эзэн Түндэвт үзэгдсэнгүй.

	— Наран Шандын айлын хонь байхаас зайлах замгүй. Хонио эзэнгүй тэнүүлдгийн хар гай гэж бодсон Түндэвийн уур уцаар цээжиндээ багтаж ядан байв. Хонь ялгах зуур хургассан хоньд майлалдан нааш цаашаа гүйлдэж, сүлжин нийлнэ. Түндэв лоовууз малгайгаа ар шил рүү орхиж, баруун гартаа урт хуйвт шилбүүр атгажээ. Түүний толгойноос уур савсах нь хөлсөндөө нэвтэрч нэвчсэнийх биз ээ. Түндэв мэдэх л хараалаа урсгаж, хандсан зүгтээ нүүлгэж талын чулууг барж ядаж байтал мотоциклын пажигнах дуун ойрхон сонсогдов. Харвал Наран Шандын Сундуй ажээ. Сундуй гэрийн гаднаасаа дурангаар хонио «хариулж» суужээ. Тогтуун сайхан бэлчиж байсан хоньд Сундуйг гэртээ цайлж тухлаад гарч ирэх хооронд ухаа гүвээ даван бараа тасарсан байжээ. Түүн сацуу Сундуй мотоциклоо асааж хониныхоо хойноос давхин ирж яваа нь энэ байж. Сундуйг жаахан дөлсхийн ойрттол Түндэв;

	— Чи чинь яасан залуу гэгч вэ. Хонио хээр талаар эзэнгүй тэнүүлээд!.. гэж зандран угтав.

	— Манай хонь эзэнгүй явсан нь үнэн. Танай хонь эзэнтэй явлаа гээд ямар нэмэр байгаа юм бэ! Хонио дагасаар байгаад нийлүүлчихдэг чинь юу вэ. Юу харж явдаг юм бэ! гэж Сундуй үг сөргөлөө.

	— Дуран, мотоцикл хоёроор хонь хариулдгийн чинь гор нь энэ! гэж Түндэвийн өгүүлэхэд Сундуй;

	— Хонио юугаар хариулах нь миний эрх! Өөрийн толгой дээрх тэмээг үзэхгүй байж хүний толгойн хялгасыг харна гэгч болж байгаа юм биш үү гэв.

	— Сүргээ тогтоож байсан миний буруу юу. Хонио гүйлгэсэн чиний буруу юу. Битгий цор цор гээд байгаарай, дүү минь! гэж Түндэвийг өгүүлэхэд Сундуй хэдэн насаар дүү боловч ам халан зориг нэмж Түндэвийг «чи» гэж давшлан;

	— Ёстой цор цор хуцдаг чинь чи дээ гэж агсрав.

	— Чи намайг нохой гэнэ. Хүнийг хэл амаар доромжлох ямар хуультайг чи мэдэх үү гээд Түндэв ухасхийн шилбүүрээрээ Сундуйг ороолгоод авлаа. Чивхэрсэн урт хуйваар хүзүү дундуураа улаан гувруу болтол ороолгуулсан Сундуйн омог шатаж шуудхан л Түндэвийг заамдаад авав. Түдэлгүй Түндэвийн үстэй дээлийн заам цуу үсрэв. Түндэвийн нүд магнай дээрээ гарч;

	— Хүний хувцас урна гэнэ ээ, золиг толгойт гээд ухасхийн дайрч Сундуйг өшиглөв.

	— Хүний хөл хугалах нь ээ гэж Сундуй өгүүлснээ Түндэвийн шилбүүрийг булааж түүний улаан нүүр дундуур тас буулгав...

	Түндэв Сундуй хоёрын хэрэлдэж зодолдож, хоньдоо ялгах зуур хаврын тэнгэрийн хуйсгануур зан хөдөлж нарыг үүлэн чанад нуун шороон шуурга тавьжээ. Энэ их сул шороо талын хөрсний хаахна нуугдаж байв аа гэлтэй газар тэнгэрийг хоромхон зуур холбон харанхуйлав. Ам хамраар хүртэл шороо дүүрч элс амтагдан тоос үнэртэнэ.

	— Чамайг даа! Дахиад ингэж хонь нийлүүлбэл... сайхан мэдээрэй! гэж Түндэвийн нударга зангидахад Сундуй ч мөчөөгөө өгсөнгүй.

	— Өнөөдөр нармай бүтэн салснаа их олз гэж бодоорой! гэж шүд зууж ялгасан хонио тууж холдов. Цаг оройтож хонь хотлох дөхөөгүй сэн бол Түндэв Сундуй хоёрын хэрүүл хэдий болтол үргэлжлэхийг хэн мэднэ.

	Түндэв ялгасан сүргээ гэрийн зүг туув. Шороон шуурганд шилбүүрийн үзүүрээс цааш юу ч үзэгдэхийг болив. Тал говь нутагт идээшсэн Түндэв шороон шуургатай анх учирсан нь энэ биш билээ. Ийм шуурган дунд Түндэв, хонин сүрэг хоёр газрын баримжааг тийм ч амархан алдах учиргүй ээ. Түдэлгүй салхи шороо хөлөглөсөн үүлнээс бороо дусагнав. «За даа, ашгүй улаан шороог дарах нь» гэж Түндэв шивгэнэлээ. Бороо асгарч эргэн тойрон цагаан манан татав. Гэтэл цайрах манан борооных бус цасных болох нь дорхноо мэдэгдэв. Цасан ширхэг малгайлан малгайлан бууж газар тэнгэрийн хооронд бүжих цагаан бургидас нүүр нүд шавна. Хоньдын норсон үс ноос агшин зуур цасан ширхэгт булагдав. Түндэв шилбүүр юүгээн хэчнээн тас тас буулгалаа ч хоньдын салхи уруудан хошуурахыг эргүүлж эс чадна. Түндэвийн малгай, толгой, дээл дэвээ цасанд бүрэн хучигджээ. Зүүний сүвэгчээр ч шургам цасан Түндэвийн энгэр заамаар дүүрнэ.

	— Энэ муу цуурхай энгэрийг! Золиг толгойт Сундуйгаас боллоо гэж Түндэв үглэн алд дэлэм алхлавч хонины түрүүчийг үл гүйцнэ. Сүргийн дунд хойно ирж «чаа, чуу» гэж яваа цасан цагаан хүнийг эзнээ гэдгийг хоньд юунаа эс андав гэж! Гэвч Түндэвийн үг шилбүүр хоёрын аясаар хонин сүргийн дуулгавартайяа эргэх нь нэгэнт өнгөрчээ. Түндэв харанхуйн дунд хоньдын дуу шуугианаар чиг барихаас чухамхүү хаа яваа баримжаагаа мэдэхгүй болжээ. Салхины исгэрээн ширүүсэн ширүүсэж гуу жалгаар хунгар тогтож газрын овон товон ч үл мэдэгдэнэ. Цасан хунгар энд тэндгүй эрэглэсээр ажээ. Түндэвийг бүсэлхий татсан хунгар дотроос арайхийн сугаран гарч сүргээ гүйцэв үү, үгүй юү л өмнөхөн нь хонь мал шуугилдаад явчхав. Чих дөжрүүлэх их шуугиан дундаас:

	— Юун хонь вэ гэж газар дороос гарч байна уу гэмээр дорой дуу Түндэвийн чихнээ сонстох шиг боллоо.

	— Харин юун хонь вэ! Хаана явна вэ! гэж Түндэвийн хоолой мэдэн асуух үгийг салхи төдхөн нисгэж нөгөөгийн чихэнд хагас дутуу хүргэв.

	— Газрын баримжаагаар бол Дэрсэн худаг хавь болов уу гэх дорой дууг Түндэв сонсов. Яригчийн бие үл үзэгдэнэ. Чухам л далдын цагаан малгай гэгчийг өмсөгсөд ярилцах мэт.

	— Хэний хонь байна аа? гэж Түндэвийг асуухад;

	— Манай л хонь байхгүй юү гэж хариу үг сөргөөв.

	— Чи хэн бэ? гэж Түндэвийн асуусанд;

	— Би Сундуй байна аа! Чи хэн бэ! гэж үл үзэгдэгч өгүүлэв. «Аа гайхал Сундуй бас энд яваа вий. Надаас түрүүлж хонио уруудуулж шүү» гэж бодохын зуураа;

	— Хэнээр нь яах гэсэн юм бэ. Би Түндэв байна гэж омогтой өгүүлэв.

	— Аа чи Түндэв үү! Чи юу гэж хүний хонин дээр хонио авчирч нийлүүлэв гэж Сундуй хэрүүл сэдэв.

	— Хаана юу явааг хэн харж байгаа юм бэ! гэж Түндэв өгүүллээ. Бие биеийн барааг харалгүй хоёрын дуу холд холдсоор нэг нэгэндээ дуулдахыг болив. Хонь хунгар дундаас, хүн эрэглэсэн цасан дотроос гарч чадахыг болих нь тэр. Түндэвийг цасан дундаас гарч чадахгүй мацаж ядан байтал дээрээс нь нэг лагс хүнд юм дарж унав.

	— Өө хорхироо! Ядаж явахад ямар хүнд турсага вэ? гэж хараал тавин бостол:

	— Юуны турсага! гэж Сундуй дуугарав.

	— Чи бас ядаж явж намайг дарж авахтайгаа юү гэж Түндэвийг омогдоход:

	— Юуны дарж авах! Хүн гуунд унаж үхэх гэж байхад гэж Сундуй хариулав.

	— Ядаж бахиал гутал бороо цасанд нэвт норчихлоо гэж Сундуйн гомдол эрэхэд;

	— Чиний цуулсан энгэрээр дүүрэн цас. Элэгнээс хүйтэн нойтон оргиод хөлдөх нь ээ! Золиг толгойт оо! гэж Түндэв өгүүлэв. Сундуй цасан дундаас гарах гэж цоройлоод эс чадав.

	— Хүүе Түндэв чи хаачив аа?

	— Би энд байна.

	— Хаана?

	— Цасан доор! Би ч эндээс хөдөлж чадахыг болилоо. Эрүү зуурах нь.

	— Чи наашаа гараа өгөөч! Хаана байна даа.

	Түндэв Сундуй хоёр бие биеийг арайхийн олж нуруугаа нийлүүлэн хэвтсэн боловч нэмэр болсонгүй. Хунгар нурж дарсаар байв. Буруу харан хөл атирангаа Сундуй;

	— Хөлдөж үхдэг болж дээ гэж урамгүй шивгэнэлээ. Түндэв;

	— Аюул ч алган доор гэдэг л болж байна. Ядаж чи юу гэж цаашаа хөндийрч дундуур цас чихүүлээд байгаа юм бэ! гэв.

	— Тэгвэл өндийнө өө! Би дээлээ тайлна.

	— Чи юу болж байна аа. Хүүе Сундуй! Хүн хөлдөөд ирэхлээрээ дээлээ тайлаад гүйдэг үнэн гэсэн шүү.

	— Үгүй ээ, үгүй! Нөмрөх гэсэн юм.

	— Тэгвэл зөв шүү. Би ч гэсэн дээлээ тайлаад дэвсье. Чи дээлээ тайлаад нөмөр! Өөр аргагүй ээ.

	Сундуйн бахиал гутлыг Түндэв арайхийн чангааж тайлав. Сундуйн хөл үнэхээр хөлдсөн мэт. Түүнийг цасаар хэд үрчсэнээ эсгий гутлаа тайлж шинэхэн ороолтоосоо авч нэмж ороов. Гутлаараа цас цондоглож Түндэвийн дээлийг дэвсэж Сундуйн дээлийг хошуулдан нөмрөв.

	Түндэв өндийж Сундуйн хавирга харвинг дээлийнхээ хормойгоор тумлайдан хучив. Түүний бодсон нь: «Энэ муу Сундуй осгочихвол эхнэр нялх хүүхэд хоёр нь мөн хэцүү болно. Эрхбиш цасан доор орсон юм байна, амьд мэнд гарна байгаа! Би бол ч бас яах вэ, ээж маань л сүйд болно биз, өөр яав гэж! Гэтэл бид амьд мэнд үлдлээ ч хониноос маань хэд хэчнээн нь цасанд дарагдаж хороо бол доо. Хайран ч буян минь».

	Сундуй осгох дөхсөн бололтой дув дуугүй болжээ. Түүний бодсон нь: «Би л амьд гарвал хэдэн хонь ч яамай. Харин Түндэвийн таван мянгаар өгдөггүй чулуун соруул сая миний гутлыг чангаахад нь цасан дунд сугарч унасан. Газрын баримжааг сайн тэмдэглэж хожим түүнийг олбол нар гарна гэсэн үг»

	— Аль вэ Сундуй! Чи юу гэж хөндийрч дааруулаад байна аа?

	— Үг хэлэх ч чадал алга. Осгох нь ээ, осгох нь...

	Түндэв Сундуйг угз татан өөр лүүгээ эргүүлж энгэр зөрүүлж, элэг нийлүүлэн тэврэв. Бие биеийн халуун илчнээ хэн хэн нь агшин зуур бүлээцэх мэт болжээ. Энэхэн үес амьсгалаар нь уур уцаар урсан гадагшилж, элгэн халуун илчээр нь эвлэн найрсах сэтгэл дамжин ахуй биеэр нь түгж, цасан шуурга ужиг удаан үргэлжилсэн ч алзахааргүй мэт Түндэвт санагдаж байжээ.

